Suomi otti täysin odottamattoman MM-mitalin, kun Aleksi Niemi, Elias Kuukka ja Miika Kirmula suunnistivat hopealle Norjassa. Suomi on viimeksi ottanut pitkän viestin MM-mitalin vuonna 2009.

Kukaan Suomen viestikolmikosta ei ole ennen sunnuntaita napannut arvokisamitalia aikuisten tasolla.

Aleksi Niemi oli koko avausosuutensa ajan aivan kärkikahinoissa. Niemen osuuden loppupuolella näytti hetken huolestuttavalta, kun Tampereen Pyrintöä edustava suunnistaja valitsi Venla Harjun tavoin rastivälillä suoran reitin tien sijaan. Tielle suuntasivat kaikki muut maat. Harju jäi valinnallaan naisten viestissä noin puolitoista minuuttia.

Niemi pystyi välillä kuitenkin korjaamaan suuntaansa, ja toi Suomen ensimmäiseen vaihtoon samaan aikaan Australian kanssa, kärjessä.

– Se suora valinta näytti mielestäni parhaalta. Siksi lähdin sinne. En tiennyt, että Venla jäi siellä puolitoista minuuttia. Kuulin siitä vasta oman osuuteni jälkeen.

Päätösmatkalla Niemi oli hyvässä vireessä.

– Juoksu tuntui paljon helpommalta kuin eilen. Oli helppoa tekemistä, joten päätin tehdä oman ratkaisuni sillä yhdellä välillä.

Vielä ensimmäisessä vaihdossa miehet olivat pitkässä letkassa lyhyillä väleillä, mutta eroja alkoi muodostua toisen osuuden alussa hajontarasteilla.

MM-viestin ensikertalainen Elias Kuukka pääsi toisen osuuden alussa Norjan suunnistuskuningas Olav Lundanesin peesiin. Kuukka piti Lundanesin selän tiukasti silmissään kuuden kilometrin osuudella noin puoliväliin. Loppupuolella Lundanes sai revittyä kaulaa Kuukkaan.

Toiseksi viimeiselle rastille Lundanes lähti Niemen tavoin viivaa pitkin, Kuukka puolestaan tietä pitkin. Suomalaisen valinta näytti hyvältä, mutta hän ajautui aivan lopussa hieman rastin ohi. Kuukka toi Suomen toisena vaihtoon 33 sekuntia Norjan perässä. Eroa kolmantena olleeseen Ruotsiin Suomella oli noin 50 sekuntia.

– Toiseksi viimeisellä tuli pieni rastinottovirhe. Siinä Olav pääsi edelle, Kuukka kommentoi.

Suomen ankkuri Miika Kirmula teki heti osuutensa alussa pieniä virheitä. Kärkitaisto pysyi kuitenkin pitkään tasaisena, kun Norjan Magne Dähli haparoi ykköspaikalla.

Ratkaisun makua tuli ankkuriosuuden puolivälissä, kun sekä Dähli että Kirmula olivat täysin hukassa pitkään. Ruotsin Gustav Bergman pääsi suoraan omalle rastilleen ja repi kaksikkoon eroa noin puolitoista minuuttia. Kirmulan kyseisellä rastilla otti kiinni Ranskan Lucas Basset.

Dähli pummasi todella rankasti myös loppumatkalla, joten Kirmula ja Basset ratkaisivat hopeamitalin keskenään. Aivan lopussa Kirmulan kiri riitti ranskalaista paremmin, ja hän kiihdytti hopealle minuutin ja 34 sekuntia Ruotsille jääneenä. Basset taipui Kirmulalle yhdeksällä sekunnilla.

Norja oli lopulta viides. Dähli jäi voittajalle lähes kaksi minuuttia.

Lue myös:

Kirmulan ankkuriosuus sai Niemen ja Kuukan tuntemukset heittelemään oksetuksesta valtavaan iloon – lopussa luotto oli järkkymätön: "Tiesin kaikkien samalle suoralle päätyvien jäävän jalkoihin"

Alexandersson nappasi kolmannen suunnistuskultansa MM-viestin sekuntipelissä – Suomi jäi kauas mitaleista virheiden takia

Pahoista jalkavaivoista kärsivä Marika Teini ei olisi halunnut suunnistaa viestiä, mutta valmennusjohto päätti toisin – "Jos luettelen vaivat, teillä loppuu lähetysaika"

Kahdeksankertainen MM-mitalisti Merja Rantanen lopettaa maajoukkueuransa ensi vuonna suunnistuksen MM-sprintissä